Определение на Съда (шести състав) от 6 март 2023 г. (преюдициално запитване от Juzgado de lo Mercantil nº 11 de Barcelona – Испания) — QJ и IP/Deutsche Bank AG
(Съединени дела C-198/22 и С-199/22)1
(Преюдициално запитване — Член 99 от Процедурния правилник на Съда — Член 101 ДФЕС — Директива 2014/104/ЕС — Член 10 — Приложно поле ratione temporis — Искове за обезщетение за вреди за нарушенията на разпоредбите на правото на Европейския съюз в областта на конкуренцията — Давностен срок — Нарушение, извършено преди влизането в сила на Директивата — Защита на потребителите)
Език на производството: испански
Запитваща юрисдикция
Juzgado de lo Mercantil nº 11 de Barcelona
Страни в главното производство
Ищец: QJ (C-198/22)
Ищец: IP (C-199/22)
Ответник: Deutsche Bank AG
Диспозитив
Член 101 ДФЕС и принципът на ефективност трябва да се тълкуват в смисъл, че допускат национална правна уредба (както е тълкувана от националната съдебна практика), съгласно която давностният срок за предявяване от потребител на иск за обезщетение за вреди за нарушение на разпоредбите на правото на Европейския съюз в областта на конкуренцията започва да тече от датата на публикуване в Официален вестник на Европейския съюз на резюмето на окончателното решение на Европейската комисия, с което е установено нарушението, тъй като може разумно да се предполага, че увреденото лице е узнало абсолютно необходимата информация, позволяваща му да предяви иска си за обезщетение за вреди, на датата на това публикуване.
Член 10, параграф 3 от Директива 2014/104/ЕС на Европейския парламент и на Съвета от 26 ноември 2014 година относно някои правила за уреждане на искове за обезщетение за вреди по националното право за нарушения на разпоредбите на правото на държавите членки и на Европейския съюз в областта на конкуренцията1 трябва да се тълкува в смисъл, че в приложното му поле ratione temporis попада иск за обезщетение за вреди за нарушение на конкурентното право, който, макар да се отнася до нарушение, прекратено преди влизането в сила на тази директива, е предявен след влизането в сила на разпоредбите за транспонирането ѝ в националното право, доколкото приложимият давностен срок за този иск не е изтекъл преди датата на изтичане на срока за транспониране на посочената директива.
____________
1 Дата на постъпване в Съда: 14.3.2022 г.
1 ОВ L 349, 2014 г., стр. 1.